(Návrh)
VYHLÁŠKA
Ministerstva zdravotníctva Slovenskej republiky
z ... 2026,
ktorou sa mení a dopĺňa vyhláška Ministerstva zdravotníctva Slovenskej republiky č. 229/2011 Z. z. o postupe pri posudzovaní zdravotnej spôsobilosti a psychickej spôsobilosti na držanie alebo nosenie strelných zbraní a streliva a o náležitostiach lekárskeho posudku a psychologického posudku v znení vyhlášky č. 105/2012 Z. z.
Ministerstvo zdravotníctva Slovenskej republiky podľa § 20 ods. 8 zákona č. 190/2003 Z. z. o strelných zbraniach a strelive a o zmene a doplnení niektorých zákonov v znení zákona č. 128/2011 Z. z. ustanovuje:
Čl. I
Vyhláška Ministerstva zdravotníctva Slovenskej republiky č. 229/2011 Z. z. o postupe pri posudzovaní zdravotnej spôsobilosti a psychickej spôsobilosti na držanie alebo nosenie strelných zbraní a streliva a o náležitostiach lekárskeho posudku a psychologického posudku v znení vyhlášky č. 105/2012 Z. z. sa mení a dopĺňa takto:
1. V § 2 ods. 8 sa za písmeno d) vkladá nové písmeno e), ktoré znie:
„e)	informáciu, či ide o osobu so zníženou sluchovou ostrosťou a či sa na zníženú sluchovú ostrosť tejto osoby neprihliadalo podľa § 17 ods. 2 písm. b) zákona,“.
Doterajšie písmená e) a f) sa označujú ako písmená f) a g).
2. Za § 4a sa vkladá § 4b, ktorý vrátane nadpisu znie:
„§ 4b
Prechodné ustanovenia k úpravám účinným od 1. novembra 2026 
(1) Posudzovanie zdravotnej spôsobilosti a psychickej spôsobilosti žiadateľov a držiteľov začaté pred 1. novembrom 2026 sa dokončí podľa predpisov účinných do 31. októbra 2026.
(2) Lekárske posudky a psychologické posudky vydané do 31. októbra 2026 podľa doterajších predpisov sa považujú za lekárske posudky a psychologické posudky vydané podľa tejto vyhlášky v znení účinnom od 1. novembra 2026.“.
3. V prílohe č. 2 štvrtom bode sa na konci pripája táto veta: „Beriem na vedomie, že ak sa na zníženú sluchovú ostrosť pri posudzovaní mojej zdravotnej spôsobilosti neprihliadne, lekársky posudok bude platiť len pre skupinu E alebo F zbrojného preukazu a pri jeho rozšírení o skupinu A, B, C alebo D bude potrebné vydanie nového lekárskeho posudku o zdravotnej spôsobilosti.“.


4. Príloha č. 3 vrátane nadpisu znie:
„Príloha č. 3 k vyhláške č. 229/2011 Z. z.
LEKÁRSKY POSUDOK O ZDRAVOTNEJ SPÔSOBILOSTI NA DRŽANIE ALEBO NOSENIE STRELNEJ ZBRANE A STRELIVA
Vzor
1. strana
	LEKÁRSKY POSUDOK O ZDRAVOTNEJ SPÔSOBILOSTI
NA DRŽANIE ALEBO NOSENIE STRELNEJ ZBRANE A STRELIVA
MENO A PRIEZVISKO POSUDZUJÚCEHO LEKÁRA:
NÁZOV ALEBO OBCHODNÉ MENO POSKYTOVATEĽA ZDRAVOTNEJ STAROSTLIVOSTI:
MIESTO PREVÁDZKOVANIA ZDRAVOTNÍCKEHO ZARIADENIA/SÍDLO POSKYTOVATEĽA ZDRAVOTNEJ STAROSTLIVOSTI:
IČO:
Evidenčné číslo posudku:  ____________________

Meno a priezvisko:
Rodné číslo alebo dátum narodenia:
Miesto pobytu:


2. strana
	Menovaný bol posúdený s týmto záverom:
Je zdravotne spôsobilý *) / nespôsobilý *)
na držanie alebo nosenie strelnej zbrane a streliva.
Osoba so zníženou sluchovou ostrosťou: áno*) / nie*)
Na zníženú sluchovú ostrosť podľa § 17 ods. 2 písm. b) zákona č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov sa
□ neprihliada (skupiny zbrojného preukazu E a F)
□ prihliada (skupiny zbrojného preukazu A až D).**)
V ...................... dňa .................
Odtlačok pečiatky a podpis posudzujúceho lekára
_________________________________________
*) Nehodiace sa prečiarknite.
**) Vyberte jednu z možností.


“.
Čl. II
Táto vyhláška nadobúda účinnosť 1. novembra 2026.

